OSTRAVA. Niečo také sa v Česku stalo prvýkrát. Oceliarska firma ArcelorMittal, ktorá patrí Lakshmimu Mittalovi, jednému z najbohatších mužov sveta, požiadala vládu o pomoc.
Chce od štátu, aby jej prispel miliónmi korún na mzdy pre ľudí, ktorých necháva doma, pretože pre nich nemá prácu.
Oceliarsky kolos ArcelorMittal zamestnáva na Ostravsku takmer 7000 ľudí. Žiadosť o príspevok na platy je len jedným z prejavov toho, ako tvrdo dopadla kríza na oceliarov. Česká produkcia železa a ocele klesla prakticky o polovicu.
Ostravský ArcelorMittal ide teraz na 35 % kapacity. Od začiatku roka muselo z firmy odísť asi 1000 pracovníkov. Len o niečo lepšie sú na tom oceliarne Evraz Vítkovice. Obe firmy plánujú ďalšie prepúšťanie.
Peniaze, ktoré oceliareň žiada od štátu, by mali ísť na mzdy približne 5000 zamestnancov, ktorí sú už týždne alebo mesiace doma. Niet pre nich práca a dostávajú 70 % platu. Podľa listu vláde to stojí oceliareň 28 miliónov Kč (1,06 milióna eur) mesačne.
Podľa informácií českého denníka Mladá fronta Dnes aktivitu Mittalu podporuje aj ďalší ostravský kolos, ktorý sa dostal do problémov, Evraz Vítkovice Steel.
Požiadavka, aby štát prispieval desiatkami miliónov korún mesačne na platy súkromnej firme, ktorej sa nedarí, je v Česku mimoriadne nezvyčajná. V Európe je však táto pomoc v poslednom čase pomerne častá - predovšetkým v Nemecku a vo Francúzsku.
Vláda sa zatiaľ nerozhodla, ako sa k žiadosti postaví. Čaká na stanovisko expertov z ministerstva práce a sociálnych vecí a z ministerstva priemyslu. "Ešte sa k tomu nebudeme vyjadrovať," povedal denníku Roman Prorok, hovorca premiéra Jana Fischera. Rozhodnutie môže ovplyvniť aj fakt, že ArcelorMittal má za sebou veľmi dobre obdobie. Ešte vlani mal zisk 30 miliárd USD (21,53 miliardy eur).
Ťažkosti oceliarov môžu mať pre Ostravsko ťažké následky. Keď sa nevyrába oceľ, netreba ani uhlie. To už pocítili ostravské bane. Ťažobnej firme OKD, ktorú vlastní firma NWR Zdeňka Bakalu, klesli tržby za prvý štvrťrok o 50 %. Nad Ostravskom sa teraz vznáša hrozba veľkého prepúšťania.
S ťažkosťami firiem chudobnejú aj ich vlastníci. Majiteľ impéria, do ktorého patrí aj ostravský ArcelorMittal, L. Mittal vlani v prepočte schudobnel o 487 miliárd Kč. Majetok uhľobaróna Z. Bakalu sa vraj scvrkol o 25 miliárd Kč. O miliardy sú chudobnejší tiež spoluvlastníci Třineckých železiarní Tomáš Chrenek a najbohatší Čech Petr Kellner, ktorý má podiel aj v ArcelorMittale.